 Na MASHIRIKA MINNEAPOLIS, Amerika POLISI aliyeshtakiwa kwa mauaji ya Mwamerika Mweusi, George Floyd, mwaka 2020, Jumanne alipatikana na hatia na majaji waliokuwa wakiendesha kesi yake katika jimbo la Minnesota, Amerika. Derek Chauvin, 45, alipatikana na hatia ya kumuua marehemu, tukio ambalo lilizua ghadhabu kali na maandamano makubwa katika sehemu mbalimbali duniani, hasa miongoni mwa watu weusi. Rais Joe Biden alikuwa miongoni mwa maelfu ya watu waliosifia uamuzi huo, akiutaja kama “tukio litakaloleta mageuzi makubwa nchini humo.” Chauvin alinaswa kwenye video Mei 25 mwaka uliopita, akiwa amemkanyanga Floyd shingoni mwake kwa dakika tisa na sekunde 29 hadi akafariki kwa kushindwa kupumua. Baada ya vikao vilivyodumu kwa majuma matatu mfululizo, Chauvin alipatikana na hatia kwenye kesi iliyoendeshwa na majaji 12. Alipatikana na hatia dhidi ya mashtaka yote matatu ya mauaji yaliyomkabili. Baada ya hilo, dhamana yake ilifutiliwa mbali, huku akiondolewa mamlakani akiwa amefungwa pingu mara moja. Atasomewa hukumu yake miezi miwili ijayo na kusukumwa gerezani kwa miaka 40 ikiwa mahakama itakataa rufaa yake. Maelfu ya watu waliokusanyika nje ya mahakama hiyo walishangilia kwa furaha, wakisema hatimaye haki imepatikana kwa Floyd. “Semeni jina lake! George Floyd! Amepatikana na hatia kwa makosa yote matatu!” wakasema. “Haki kwa Mwamerika Mweusi ni haki kwa Waamerika wote,” akasema wakili wa familia ya Floyd, Benjamin Crump, kwenye taarifa. “Hii ni kesi itakayoleta mageuzi makubwa Amerika, hasa kwenye uwajibikaji wa kisheria. Ni imani yetu kuwa majimbo mengine yatajifunza na tukio hili katika uendeshaji wa masuala ya sheria,” akasema. Kiongozi wa Mashtaka Steve Schleicher alisema Chauvin alitumia nguvu kupita kiasi alipomkamata Floyd, 46. Ilidaiwa Floyd alitumia noti ya fedha ghushi kununulia sigara. Upande wa mashtaka ulidhihirisha kwamba, Floyd alikuwa amefungwa pingu mikononi wakati Chauvin alipomkanyaga shingoni. Video kuhusu mauaji hayo ilichezwa mara nyingi mahakamani kama ushahidi. Video hiyo ilirekodiwa na tineja, na imekuwa ikisambazwa mitandaoni sehemu mbalimbali duniani. “Chauvin hakupaswa kutumia nguvu zake alivyofanya. Alikiuka mipaka. Hizo si kanuni za utendakazi wa polisi. Hayo yalikuwa mauaji ya wazi,” akasema Schleicher. Upande wa mashtaka ulikuwa na jumla ya mashahidi 38, ambapo walichukua siku 11 kuwasilisha ushahidi wao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  